題永豐鄭丞梅澗
作者：曾丰
朝代：宋

paragraphs: 分陰分陽天得清，生水生木清降精。
懸知梅與澗爲一，交涵互養清難名。
客來强立痛題目，擬之萬物無一足。
巢許立身今古高，夷齊受命乾坤獨。
主人氣與梅俱移，平淡之中餘崛奇。
藍田松竹須品題，今年隨牒梅勿疑。
主人心與梅俱化，高潔之中餘藴藉。
瀛洲風月須摹寫，明年入朝梅勿訝。
獨不見淇竹主人衛武公，出相周家了勳庸。
老矣歸與奉從容，主人與竹俱高風。
武公與竹爲不朽，萬古淇奧詩一首。
主人有以爲梅壽，我請置之淇奧後。